- ቆለስያስ
- <
- 1
- >

ኦይትምስባብ ጳውሎስታ ክታ
ቆለስያስ ኤድንከስካንታ
አርድንታ
ኮና ክቴና ጻፍምሳንዳ መራ እስያ ፍጨናር ዶቅድን ኤፈሶን ካተመንታ Ꮊይንታ ዉትንታጎካ Ꮊፈርድን ቆልስያስ ካተመናር ምክስ ኤሄንካንቴ፥ ናኮና ምክስ ኤሄና ኮት ዎድምሳንዳ ጳውሎስካ ማታክንዳ ማችንከረ ሮማ ፍጨንታ ባንችንታ ጎያር ቆልምድንዳ እስያ ፍጨንታ ካተማ ማቻንደት ኤፈሶናርንካ ክላ ኬዘንም ኬዝድባብከስም ኦይተሮ Ꮊቃንካንታ ቆልስያስ ካተመነረ ኮም ቦድንግንዳ እምምሳን ፍክስ Ꮊቄ፥ ቆላስያስ ካተመናር ምክስ ኤሄንካንታ “ሳብም ኤስካንተኬ ቦድማ አቅንተንም Ꮊፍካንታ ዋልቃ ዋልቃ ኤድና አያናር ቆልድባብከስካንተኬ ገችታ ኤራ ዶቅድባብከስካንታ ጎስት ዝግዝዴ” ጋይድባብ ካርካ ኤስስንባብከስ ከት ዶቅድንደትም ጳውሎስ ኤሰርታ Ꮊቄ፥ ከታኬና ካርካ ኤስስንባብከስ ከት ጋይድንዳ አብ ሪና “ዋልቃ ዋልቃ ኤድንከስ ሶለንም ተችርታ ዶቅድን ዎገንከስካንታ ቆልም፥ እችምተኬ አብንከስተረ መጠንከስም ካርስ ዝግዝዴ” ጋይድንዳ Ꮊቄ።
ጳውሎስ ኮም ክተንም ክት ጻፍሳንዳ ዶፈን ማቻን ክርስቶሳር ማትንተታ ክቴን ኬዘሮ ኬታ ካርካ ኤስስን ዎይስካንቴ፥ ክት ኬዛᎺቃን ማስንከሳርንካ አፍ ማድንዳ “የሱስ ክርስቶስ ቦድማ አቅንተንም እምዴ፥ ከታኬና አብ አሜንንከስኬ ፍክስንከስ ማቼ ክታዘንካ ጎተርዝደኬ” ጋይድንዴ፥ ሳብ ክርስቶሰካ ፍጫ ሙደንም ፍዜ፥ ክትጎከረ ይንደር ማስሶ ተይᎺዴ፥ ፍጫሙደንታ አቅንተታ Ꮊድን ጉርም ዶቅተርንዳ ክርስቶሰም ቡዳርንካ አሜንካ Ꮊክዬ፥ ኮግንደካ ጳውሎስ ኮና አንድር ኤስስና አሜንድባብከስታ ዶቅንተናር Ꮊስግንዳ ፍክስዘን Ꮊቅስ ዝግዝዳናንከረ ኬዝዴ።
ኮም ክቴን ጳውሎስዘንካ ተይሶ ቆላስያስ ካተመናር የልስካንታ ኦይትምስባብ ትክቆሰካ ክክን የካ Ꮊቅባብ አናስሞስ Ꮊቃንደትም የ ሰደስናና መይድንዴ፥ ጳውሎስ ኮካንታ ኦነስሞስ ጋይምስባብ አይለንታ አምስሶ ፍልሞናካንታ አብ ክቴን ጻፍቴ።
ማጻፍን ኮትኮታ ሙዳ የድንተና
አርድንታ (1፡1-8)
ክርስቶሰታ እዘንኬ ፍክስንካ (1፡9—2፡19)
ክርስቶሳር ክላ ዶቅንት (2፡20—4፡6)
በእንታ (4፡7-18)
1
1 ሳብታ ጋይተካ የሱስ ክርስቶስታ ኦይትምስባብ ጳውሎስዘንከ ዎንታ እስመን ጢማቶስዘንካ፥
2 ቆላስያሳር ዶቅድባብከስ ክርስቶሳር ፋስምስባብከስኬ አሜንምስባብ እስመንከስ፥
ሳብ ዎንታ ባቤንዘንካ ዉች እምንተንኬ ሳራትቼንካ የካንታ ማታጋካ።
ጳውሎስ ቆላስያስ ኤድንከስጎካ ሳብም ጋለትንኬ ምክስንካ
3 የካንታ ዎ ምግዝድንደትካ ዎንታ ባቤን የሱስ ክርስቶስታ ባቤን ሳብም ሙዳᎺይካ ዎታ ጋለዶቴ። 4 Ꮊራካንታ ጋይሴ የሱስ ክርስቶሳር የንታ ዶቅድን አሜንንከኬ አሜንድባብከስጎካ ሙዳ የንታ ዶቅድን ሶልመንም ኤሰርቶቴ። 5 ዶፈንንታ ቃላ ማቻንዳ ክላ ኬዘና እሪናና የንደር የልሳንደትካ ክትካ ዶቅድንደትም Ꮊድን ጉርምንም ኤሰርተቴ፥ ኮካንታ የንታ አሜንንከኬ ሶልመና የድምሳንዳ ጭላር ግግምሶ የም ካርዝድን ኮትኮ Ꮊድን ጉርምንዘኔ። 6 የታ ክላ ኬዘን የ ኤሰርሳንደትዘንኬ ሳብተረ ዉች እምንተንታ ዶፈንን ቡደካ የ ኤሳን ሰጨንዘንካ የድሶ ኮና ክላ ኬዘና የንታ ዎክያር ማቻንግንዳ ፍጫሙደንዘን አፍይ ኡስዘንኬ ጋጵዘን ዶቅዴ። 7 ኮመረ ዎንታ ካርያር ክርስቶስታ አሜንምስን ፍክስንባብ ማችባብኬ ዎንከረ ክክን የካ ፍግዝድባብ ሶልምምስባብ ኤጳፍራ የካንታ ኤስንም ኤስስቴ። ቆለ. 4፡12፤ የቺ 23። 8 ኮግንደረ ኖ ሳብታ አያንካ ክክ ክክ የንታ ሶልመንም ዎካንታ ኬዝቴ።
9 ኮካንታ ኮም ዎ ኤሰርሳንደትዘንካ የድሶ የታ አያናር ዶቅድን ኤጨኬ ገቅርካ ሙዳ ሳብታ ጋይተንም ገቀርት የ ተይድን ጮጭ ኤስ የካንታ ዶቅተርንግንዳ የካንታ ምክስንምኬ ሳብም ኦይስን ዎይሳኮቴ። 10 ኮትኮግንደረ ጮይስካንታ ዝግዝድንጎግካ ዶቅንትካ ክትም ቦድመካ የ ጉርምስተርንግንዳ Ꮊምንመረ ኡርማ ፍክስን ፍክስካ አፍይ የ ኡስተርንግንደኬ ሳብም ኤስንተካ የ ጋጵተርንግንዳ ምግዝዶቴ። 11 ጮይስ ይንታ ኤስምሳን ዎልቀንካ ይንታ ዳቅንተንም ሙዳ የካንታ እማ፥ ዳንዳእንከረ ሙዳ ሪን ጋምካንታ ጉርምካ ግግምስባብ የ ማታባብ የም ማሳ 12 ጉጅሰረ ሳክማ ባንችምናር ጭልንባብከስካ ክክን ባእንም ካስምተርንግንዳ የም ማስስባብ ሳብ ባቤንም ጉርምካ ጋለትከቴ። 13 ኖ ኡምንታ ዎልቀንዘንካ አቅስሶ ሶልምምሳን ይንታ ይንቺንታ ባንችምናር ዎ አርድንግንዳ ይሴ። 14 ክትካ ቆት ተይምሶቶ ዎንታ ጎመንታ ነገትቼን Ꮊፍቶቴ።
ክርስቶስ ሙደንዘንካ ስግ ማትና ኤፈ. 1፡7።
15 ክርስቶስ Ꮊፈርዳክን ሳብታ ዶፈን ካምስዬ። ኖ ፍዝር ሙደንዘንካ አንድርከኬ ጬክን ጋይስባብ ዳነዜ። 16 ጭለዘንኬ ፍጨዘን ዶቅድባብ፥ ሰድምድባብኬ ሰድምዳክባብ፥ ጭለዘን ዎልቀንከስኬ ቆልድባብከስ፥ ገችንባብከስኬ ገችታ ኤረንባብከስ ሙደና ፍዝምሳንዳ ክትኬ። ሳብ ሙዳ ሪን ክርስቶሰካ ፍዝሶ ክትካንታ ማስሴ። 17 ኖ ሙዳ ሪዘንካ እሪናና ዶቅዴ፥ ሙዳ ሪነረ የድምሶ ዎእሳንዳ ክትኬ። 18 ኖየረ ክታ ዘና ማቻን ምክስ ኤሄንታ ዱሬ፥ ሙዳ ሪካ እሪ ማድንግንዳ ደእያርንካ አምንተከረ እርንባብኬ አነረ ዳነዜ። ኤፈ. 1፡23። 19 ኮነረ ማቻንዳ ሳብታ ጮጭ ገቅርና ክታ ይንቺንካ ዶቅተርንግንዳ ሳብ ባቤንታ ጋይታ ማቻንኦሌ። 20 ክትጎከረ ጭለዘነረ ማታ ፍጨዘን ዶቅድን ሪንከስም ሙዳ ይንካ ክክን ኤድምሴ፥ ማዝቀልንዘን ዉልእምሳን ይንታ ይንቺንታ ማቀስንከረ ሳራትቼን እምሴ። ኤፈ. 2፡16።
21 ኤና ሳብዘንካ ጎተርሰቶ ዶቅድᎺቀቴ፥ የንታ ገቅርንኬ የንታ ዳቅል ፍክስንጎካ ክትካ ይምኤርስባብ Ꮊቀቴ። 22 ታ ማቼ ሳብካንታ ፋስምስባብኬ ይልችን ጋይስባብ፥ ይንኤርዝድ ሪየረ የንዘን ካየንባብከስ ማስሶ ይንታ እሪ የልስካንታ፥ ክታ ይንቺና ዋሄካ ክት ደእሳንጎካ ሳብ ይንካ ክክን የም ኤድምሴ። 23 ኮነረ ማድንዳ የንታ የድንዘን የድምሳንደትኬ ሶግዳክባብ ማትሶ ክላ ኬዘንካ Ꮊፈርሳን Ꮊድን ጉርምንካ ዙብማከትዶቆ አሜንካ ዳቅሰቶ የ ዶቅድንካ Ꮊክዬ፥ ኮና ክላ ኬዘነረ የ ኤሰርሳንደትኬ ፍጫሙደንዘን ዶቅድን ኤድንከስካንታ ሙዳ ሳባክምሳንዴ፥ እታ ጳውሎሰረ ፍክስንባብ እ ማቻንዳ ኮትኮ ክላ ኬዘንካንቴ።
ጳውሎስ ኦይትምስባብ ማትሶ ፍክስና
24 ታ የካንታ እ ተይድን ማጠንካ እም ጉርምዝዴ፥ ክርስቶስታ ዘና ማቻን ምክስ ኤሄናሪ ኤድንከስጎከረ ክርስቶስ ማጥርምሳንደትም ካስምና እዘንካ ዞገርሳን እስታ ዋሄንካ ጮችዝድቴ። 25 ሳብታ ቃለን የካንታ ሙደንም እ መያ ማዝድንግንዳ ሳብዘንካ እካንታ ዋደካ እምምሳን ፍክስንባብግንዳ ምክስ ኤሄናር ኤድንከስካንታ ፍክስባብ ማቻቴ። 26 ኮነረ ሳብታ ቃለና ስግዳን ስለንከሳር ኤድ ይንችንኬዘንካ አጥምሶ Ꮊቃንደትኬ ታ ማቼ ሳብ አሜንድባብከስካንታ ሙዳ ክት መያ ማስሳንዳ አችምሳንደትሜ። 27 ሳበረ ፋስምስባብከስካንታ መያማስካንታ ክት ጋይሳንዳ ዶቅድንደትም ኮ አችምሳን ቦንቼታ ቆልመንኬ የ አይሁድ ማታክባብከስታ ዎክያር Ꮊራከካ ክታ አንድር ማትንተኔ። ኮነረ አችምሳን Ꮊድን ጉርምካ ዎ ካርዝድንዳ ቦንቻ Ꮊፈርድንዳ ክርስቶስ የንታ ዎክያር ማትንተኔ። 28 ዋልቃ ዋልቃ ኤድ ክርስቶስካ ማድን ኤድ ማድንግንዳ ይይሶቶ ግግስካንታ ኤድ ሙደን ኤጨንም ሙዳ ኤስስኬ ዞረካ ክርስቶስጎካ ሳባክዶቴ። 29 ሳብ ይንታ አንድር ዎልቀንካ እስታ ዋሪ ክት ፍግዝድንኦል ኮትኮ ዎልቀንጎካ ኮና ገቅርና ቦድምድንግንዳ ዛብስቶ ጉረርቶ ጋብድቴ።

- ቆለስያስ
- <
- 1
- >

1:7 ቆለ. 4፡12፤ የቺ 23።

1:14 ኤፈ. 1፡7።

1:18 ኤፈ. 1፡23።

1:20 ኤፈ. 2፡16።

© 2025 TWFTW