- ሮማ
- <
- 1
- >

ኦይትምስባብ ጳውሎስታ ክተና
ሮማ ኤድንከስካንታ
አርድንታ
ኦይትምስባብ ጳውሎስታ ክተና ሮማ ኤድንከስካንታ ጻፍምሳንዳ ጳውሎስ ሮማር Ꮊፈርድን ምክስ ኤሄንም ሰድንካንታ ገቅር ክታ ዶቅድንካንታ ግግምሰኮ ከት ካርዝድንግንዴ። ጳውሎሰታ ገቅርና ሮማር ዶቅድን አሜንድባብከስካ ክክን ቶክም ሰጫ ይ ፍክሳንደታ ቡር ከታ አሌንካ እስፈን ፍጨናር አይካንቴ፥ ክርስቶሰም አሜንድባብከስታ አሜንንጎካ ይ ኤሳንደትምከ ክርስቶሳር አሜንድባብከስ ኬታ ይንታ ዶቅንተናር ፍክስዘን ኬት Ꮊቅስተርንደትምኬ ክርስቶሳር አሜንድባብከስታ ኤስስንጎካ ነክሳክዶቆ ሙደንም ጻፍቴ፥ ጳውሎስታ ክታ ሙደና Ꮊፈርድንዳ ኮ ክተናሬ።
ጳውሎስ ሮማ ፍጨናር ዶቅድን አሜንድባብከስካንታ አቦ አቦ ይ ጋይሳንደታ ቡር ከትካንታ ይ ምግዝድንደትመረ ከትካንታ Ꮊድንጉርም ይ ኬዛንደታ ቡር ክታ ክተንታ አፍ ማቻን ገቀርና (1፡17) “ሳብዘንካ Ꮊፈርድንዳ ጭለትቸና አሜንካ፥ አሜንካንታ ማቻንደትም ክላ ኬዘንካ መያ ማቴ” ጋይድን ቃለና ማትንተን ሰችዝዴ።
ኮታ ቡር ጳውሎስ ኮትኮ ገቅርን ዳልግስካ ጻብዴ፥ አይሁድንከሰረ ማታ አይሁድ ማታክን ኤድንከስ ሙደና ጎማካንታ ቆልምድባብከስ ማቻንካንታ ሳብካ ክክን ኤድማ ከትም ዝግዝዴ፥ ኤድንከስ ሳብካ ክክን ኤድማካንታ ከት ማድንደረ የሱስ ክርስቶሰም አሜንኬ፥ ኮትኮተረ ሳብካ ክክን ኬት የድን የድና ክላ ዋልቃትቼንታ አፍና ክላ ዶቅንት ማትንተን ጳውሎስ ዳልግስሶ ኬታ ቡዳር አርድንግንዳ ኬዝዴ። አሜንድባብ ሳብካ ክክን ሳራትቼካ ዶቅተሬ፥ ሳብታ አያንጎካ ጎመተኬ ደእታ ዎልቀናርንካ ዉችኩን ዉዴ፥ የድይ 5 ዘንካ 8 የለልታ ጳውሎስ ሳብታ ህግንኬ አሜንድባብከስታ ዶቅንተናር ፍግዝድን ሳብታ አያን ዎልቀንታ ገቅርና Ꮊራማቼረ መያ ማዝዴ፥ ኮታዘንከረ የድሶ ጳውሎስ “ሳብ ኤድ ይንችካንታ ክታ ዶቅድን ገቅርናር አይሁድንኬ አይሁድ ማታክባብከስ Ꮊስግንደክ ዋልቃ ማዳ?” ጋይድን ኦይስንታ ማስ ኬዘንም ከዝካንታ ዝግዴ።
አናካርንከረ ጳውሎስ መያ ማስሳንግንዳ፥ አይሁድንከስ የሱሰም አመንክሳ ኬታ ነግና ሳብታ ገቅርዬ፥ ኮነረ ማቻንዳ የሱስ ክርስቶስጎካ ሳብ መያ ማስሳን አቅንተንታ ዉቺ እምንተና ኤድይንች ሙደና ኮታር ማታባብዬ። ማታጋካ ዳት አይሁድና የሱሰም ኬት አመንድንደታ ሰጫ Ꮊድንደትም ጳውሎስ አሜንዴ፥ በእንታዘነረ ጳውሎስ ክርስቶሳር ማትሶ ዶቅንተን Ꮊስግንዳ ዶቅ ኬትም ዝግዝዳናንከረ፥ ስግስሰረ አሜንድባብከስ ክክ ክክ ኬታ ዶቅድን ዋልቃትቸንካ ሶልመታ ጎግን ጎርስም ኬትም ዝግዝድንደትም ቡዳር ኬታ አርድንግንዳ ኬዝዴ፥ ሳብታ ፍክሰርድንደትጎካ፥ ክርስቶሳር ማችባብከስ ይንታ ፍጨንካንተኬ ክክ ክክተረ ኬታ ዶቅድን ኦይስምዝድንደትኬ፥ ኬታ ገቀርንጎካ አምድን ኦይስንከስጎካ ዋልቀረ ነጋክናና ኬታ ቡዳር አርድንግንዳ ኬዝዴ።
ማጻፍን ኮትኮታ ሙዳ የድንተና
ማጻፍንታ አፍይ ማድን ኬዘንታ አርድንታ (1፡1-17)
አቅንተና ኤድ ይንችካንታ ዝግዝድንዳ ማትንተና (1፡18—3፡20)
ሳብታ አቅስንተንታ ጎግና (3፡21—4፡25)
ክርስቶሳር Ꮊፈርድንዳ ክላ ዶቅንት (5፡1—8፡39)
እስራኤልንከስ ሳብታ ገቅርናር (9፡1—11፡36)
ክርስቶሳር ማችባብከስታ እዛ (12፡1—15፡13)
በእንታ ኬዘኬ ሳራትቼንካ (15፡14—16፡27)
1
1 የሱስ ክርስቶሰታ ፍክስንባብ ማችባብዘንኬ፥ ኦይትምስባብ ማትካንታ ኤልምስባብዘንካ፥ ሳብተረ ክላ ኬዘንም ኤስስካንታ እድምስባብ ጳውሎስዘንካ ኦይትምሳንዳ ክታ።
2 ኮነረ ክላ ኬዘና ሳብዘንካ ኤሰርሶ ኬዝድባብከስጎካ ጭል ማጻፍንከሳር እርምሶ እምሳን ጉርም ቃሌ። 3 ክላ ኬዘና ሳብታ ይንችንጎካ፥ ኤድ ማትሶ ዳዊትታ ሱሳርንካ ክታ አጥርን ኤስምስዝድንዴ፥ 4 ኮትኮግንደረ ዎንታ ጮይስ የሱስ ክርስቶስ ይንታ ፋሳን አያንካ ደእያርንካ ይንታ አምንተንካ አንድር ዎልቀካ ሳብ ይንች ማትንተና ኤስምሴ። 5 ክርስቶስታ ላምንካንታ አይሁድ ማታክባብ ሙደና ከት አሜንድንግንደኬ ክትምድንግንዳ ይይካንታ ክትጎካ ዉቺ እምንተንኬ ኦይትምስባብ ዎም ማዝድንደትም ተይቶቴ። 6 የተረ የሱስ ክርስቶሰታ ማድንግንዳ ሳብ ኤልስባብ ኮችንከስታ ዎክያርንከቴ።
7 ኮካንታ ሮማር የ ዶቅድባብካንታ፥ ሳብ የም ሶልምስባብከ ክታ ኮች የ ማድንግንዳ የ ኤልምስባብ ሙደንካንታ፥
ዎንታ ባቤን ሳብዘንኬ ጮይስ የሱስ ክርስቶስታ ዉቺ እምንተንኬ ሳራትቸንካ የካንታ ማታ።
ጳውሎስ ሮማር አሜንድባብከስም ሰድንካንታ ክታ አንግርና
8 የንታ አሜንና ፍጫሙደንዘን ኤስምሳንካንታ፥ ሙደንዘንካ እርምስስቶ የሱስ ክርስቶስጎካ የ ሙደንካንታ እስታ ጮይስን ጋለድቴ። 9 ሙዳᎺይካ እስታ ምክስንካ የም እ ገቀርድንደትም፥ ክታ ይንችንጎካ ኬዝድንደትም ክላ ኬዘን ኤስስካ ቡዳርንካ እ ክትካንታ ፍግዝድባብ ሳብ እስታ ማርኬ። 10 ጉጅሶ ታ በእንተዘን የንደር Ꮊድካንታ ሳብታ ጋይታ ማችንካ እስታ ጎግና ፎችምሳንዳ ማድንግንዳ ሙዳᎺይካ ምግዝድቴ። 11 አሜንካ የ ዳቅድንግንዳ የም ይድንደትም አያናር እምንተን የካንታ ካስካንተከ የም ሰድንካንታ ዝግድቴ። 12 ኮመረ እስታ ጋይንተና እታ የንታ አሜንካ፥ የተረ እስታ አሜንካ ክክ ክክ ዎ ዳቅዝድንግንዴ።
13 እስታ እስመንከስኬ ምችነንከሶ! አብንከስ አይሁድ ማታክባብከስታ ዎክያር በድ አሜንድባብከስም እ Ꮊፍሳንግንዳ ኮግንደረ የንታ ዎክያር አሜንድባብከስም Ꮊፍካንታ ዝግትትዶቆ፥ ኬዛር ማቼ የንደር Ꮊድካንታ በድᎺይካ ገቀርስቶ ታ የለልታ እካንታ ቦድማክንዳ ማትንተን የ ኤዝድንግንዳ ሶልምድቴ። ኦይት. ፍ. 19፡21። 14 ግርክ ኤድንከስካንተረ ማታ ግርክ ማታክባብካንተረ፥ ኤሰንም ኤስባብከሰረ ማታ ኤሰንም ኤሳክን ዎርሰን ክላ ኬዘን ኤስስታ ነጋይንዳ ባዛ እዘን ዶቅዴ። 15 ኮካንታ ሮማ ፍጨናር የ ዶቅድባብካንታ ክላ ኬዘን የም ኤስስካንታ አንገርድቴ።
ክላ ኬዘንታ ዎልቀና
16 እታ ክላ ኬዘንታ ቃለንካ ኦስናይቴ፥ ክላ ኬዘንታ ቃለና እርምሶ አይሁድንከስካንታ ጉጅሰረ አይሁድ ማታክባብከስካንታ፥ ኮትግንደረ አሜንድን ኤድንከስም ሙዳ አቅዝድንዳ ሳብታ ዎልቄ። ማር. 8፡38። 17 ጭልና አሜንካ ዶቅንተን Ꮊብዴ ጋይምሶ ጻፍምቴ፥ ሳብታ ጭለትችነረ ክላ ኬዘንካ Ꮊፈርሳንጎካ እርንደትዘንካ የድሶ በእንታ የለልታ ኤድ ጭልምድንዳ አሜንኬ። ዕንባ. 2፡4።
ኤድንከስታ ባችንዘን ሳብታ ዋጭና
18 ኤድንከስ ይንታ ባችንካ ዶፈንና ኤስምዳክንግንዳ ይደኬ፥ ሳብመረ ጳስክሳ ከት ነገዳንጎኬ ከታ ባችንጎካ ሙደንዘን ሳብታ ዋጭና ጭላርንካ መያ ማዴ። 19 ከትም ዋጭድንደረ ሳብጎካ ኬትም ኤስንታ ዝግዝድንደትም ሳብ ይንታ ማታርንካ መያ ማስሳን ኤሰሮ ኬት Ꮊቃንካንቴ። 20 ፍጫ ሙደና ፍዝምሳንዘንካ የድሶ ኤድንከስካንታ Ꮊፈርዳክንዳ ሳብታ እዘና፥ ና ኮነረ ስለንክንደታ ክታ ዎልቀንከ ክታ ጮይስትቸና ክት ፍዛን ሪንከዘን መያ ማትሶ Ꮊፈርሳን ኦል ኤድንከስ ባጅድን ባችንታ ከት ሱርድንደታ ጎግ ካዬ። 21 ከታ ሳብም ኤዝድዶቀኮ ክትካንታ ክታ ጮይስትቸንግንዳ ክትካንታ ዝግዝድንደትም ቦንቼኬ ጋለትካ እማከኬ፥ ከታ ይንታ ገቀርንከረ ሪካንታ ማዳክባብ ማቼኬ፥ ከታ ገቀርዳክን ቡደነረ ቱንይ ማቼ፥ ኤፈ. 4፡17-18። 22 “ኤጨንባቦቴ” ኬት ጋይድንካ ዳቼንከስ ማቼኬ። 23 ካይዳክባብ ሳብም ቦንቸርድንደታ ካርያር ካይድን ኤታ ካምስንከስካ፥ አፍትካ፥ ኦይድ ዱት ዶቅድባብከስም፥ ፍጨካ ጎችምድን ፍዝርንከስምኬ ካምስካ ፍክስምስባብከስካንታ ቦንቻ እምሰኬ። ካሪ. 4፡16-18።
24 ኮካንታ ክክ ክክ ይንታ ገታ ዘነንዘን ኦስንዝድን ይተንም ኬት ይድንግንዳ ሳብ ቱና ጮጫን ኬታ ዳቅል አንግርን ካንታ ቆልምድባብከስ ማተርንግንዳ ኬትም ስክስት እምሴ። 25 ኮነረ ማቻንዳ ሳብታ ዶፈንን ካርከካ ከት ኦክሳንካንታ፥ ፍዝባብታ ካርያር ፍዝምስ ርም ከት ጎይንሳንጎኬ፥ ከት ፍክሳን ካንቴ። ሳብ ማቼ ስለንክንደታ ጋለትምስባቤ፥ አምንኤ።
26 ኬታ ማነንከስ ዎራ አⷝነንከስካ የል ዝግዝድንካ ማነኬ ማነካ ክክን ከታ የልንዘንካ አምሳንዳ ሳብ ዝግዝዳክን የለርዝድን አንግርን ካንታ ስክስት ከትም እምሴ። 27 ኮት ኮግንደረ አⷝንከስ ማነንከስካ ክክን የልንተን ዛቅሰኮ ክክ ክክ አንገርሰኬ፥ ኮካንታ አⷝንከስ አⷝነንከስካ ክክን የልሰኬ፥ ኬታ ይንታ ኮትርንጎካ ኬትም ዝግዝድን ዋጭን ይንታ ዋሄንዘን ተይደኬ።
28 ኤድንከስ ሳብም ኤስካንታ ከትዝጋክን ኦል የለርዝድን ር ኬት ይድንግንዳ ሳብ መይዳክን ማክቻ ካንታ ስክስት ከትም እምሴ። 29 ኮካንታ ዳቀልስካ፥ ባችካ፥ ድሰካ፥ ጩበካ፥ ቀምስካ፥ ሰንፓ ደይሰካ፥ ዋጭመካ፥ ገስካ፥ ዳቅል አንግርካ ሙዳ ጮጭባብከስ፥ ኮትኮግንደረ ካሪ ኬዝድባብከሰኬ፥ 30 ኤታ ካሪ ኬዝድባብከስ፥ ሳብም ግርድባብከስ፥ ኤድም ቶጅድባብከስ፥ ኦትረንባብከስ፥ ጬቅድባከስ፥ ዳቅልን ፍክስካንታ ጎግ ዝግድባብከስ፥ አጭባብከስካንታ ክትምዳክባብከስ፥ 31 ገቀርት ተይዳክባብከስ፥ ኬዝምሶ ኤእሳንደትም ግርድባብ፥ ሶልማ ካየንባብከስ፥ ጋርዝድባብከሰኬ። 32 “ከትኬና ሪን ይድባብከስም ሙዳ ደእ ከትም ዝግዝዴ” ጋይድንደትም ሳብታ ህግንም ኤሰረኮ ኮም ሙዳ ይደኬ፥ ይይንታ Ꮊከረ ማታክናና ኮግንዳ ይድባብ ኤድንከስም ዳቅዝደኬ።

- ሮማ
- <
- 1
- >

1:13 ኦይት. ፍ. 19፡21።

1:16 ማር. 8፡38።

1:17 ዕንባ. 2፡4።

1:21 ኤፈ. 4፡17-18።

1:23 ካሪ. 4፡16-18።

© 2025 TWFTW