- 1 ጴጥሮስ
- <
- 1
- >

ኦይትምስባብ ጴጥሮሰታ እርንዳ ክቴና
አርድንታ
ኦይትምስባብ ጴጥሮሰታ እሪንዳ ክቴና ጻፍምሳን ክቴንታ ዋሪ “ሳብታ እድምሳን ዎርሳ” ጋይምሶ ኤልምድባብከስካንተኬ ዘርመርጎካ ዶቅድን መራ እስያ ፍጨናር ይጭምስባብ አመንድባብከስካንቴ፥ ክት ጻፍሳን ክተንታ አፍ ማድን ኬዘና ኬታ አመንንጎካ ዳይርኬ ማጠካ ኬታዘን የልስንካ Ꮊቅባብ ናበብድባብከስም ዳቅስካንተኬ ዛብስካንቴ፥ ኖ ጻፍነረ ኮም ክት ይድንዳ ክታ ደእንትንደትም፥ ክታ አምንቴንትንደትም፥ አና ማት ክታ Ꮊድንተንታ Ꮊድን ጉርምን ኬዝድንደትም የሱስ ክርስቶስታ ክላ ኬዘንታ ቃለን ናበብድባብከስካንታ ገቀርስኬ፥ የሱስ ክርስቶሰታ ዶቅንቴን ካምስካ ሰደሮ ማጠንም ዳንዳእካ ተይ ከትም ዝግዝድንደትም ገቀርስዝዴ፥ ኮትኮከረ ክክን የችካ ማጠና ኬታ አመንና ዶፈን ማትንቴን ጰጭምድንደትምኬ “የሱስ ክርስቶስ መያ ማድን ሰጨንካ” ከትካንታ ዝግዝድን ናክን ከት ተይድንድትም ከትም ገቀርስዝዴ።
ኖ ጻፍና ማጠናይካ ከት ዳንዳእድንግንዳ ዛብስንዘንከረ ጉጅሶ ናበብድባብከስ ክርስቶሰም ጎርስምድባብከስ ዶቅንት ከትም ዝግዝድንደትከካ ከት ዶቅተርንግንዳ ከትም ገቀርስዝዴ።
ማጻፍን ኮትኮታ ሙዳ የድንተና
አርድንታ (1፡1-2)
ሳብታ አቅስን ገቀርስዝድንዳ (1፡3-12)
ሳብካንታ ፋስምሳን ዶቅንትን ዶቅካንታ እምምሳን ዞራ (1፡13—2፡10)
ማጣ ሰጨንካ ክርስቶሳር ማችባብከስም ኦይስዝድን ሪ (2፡11—4፡19)
ክርስቶሳር ማችባብከስ ይንታ ማተን ይርክሳ ይይንተኬ ሳብታ ፍክስንጎካ (5፡1-11)
በእንታ (5፡12-14)
1
1 የሱስ ክርስቶስታ ኦይትምስባብ ጴጥሮሰዘንካ፥ ሳብካንታ የ እድምሳንጎካ ዳይርምስባብ ማትሰቶ ጰንጦሰታር፥ ገለትያር ቀጵዶቅታር፥ እሰየታር፥ ብታንየታር ይጭምሰቶ የ ዶቅድባብከስካንታ፥ 2 ሳብ ባቤና እርምሶ ክት ገቀርሳንደትግንዳ የሱስ ክርስቶስካንታ ክትምካንትኬ ክታ ማቀስንካ ስኤርሰቶ ጭልምካንታ አያን ጭልንካ ሳብካንታ የ ፋስምስባብከስካንታ፥ ሳብታ ዉች እምንተንኬ ሳራትችንካ የካንታ በዳ።
ስለንካ ዶቅድን Ꮊድን ጉርም
3 የሱስ ክርስቶስ ደእናርንካ አምሳንጎካ ስለንካ ዶቅድን Ꮊድን ጉርምን ዎካንታ እምስባብ፥ አንድር ክታ አጭርናር ክላ አጥርንካ ይንታ ይንች ዎም ማስስባብ፥ ዎንታ ጮይስን የሱስ ክርስቶሰታ ባቤን ሳብና ጋለትማ፥ 4 ኖየረ ካይዳክንደትም፥ ባዳክንደትምኬ ገሰርዳክን ባእ ጭላር የካንታ ግግስቴ። 5 የተረ በእንታ ሰጨንካ መያ ማድን አቅንተንታ ኣመንንጎካ ሳብታ ዎልቀካ ካርስምተቴ። 6 Ꮊረሰረ ዎራ ᎺክᎺክ ጰጨንከስ መራ ሰጫካንታ የም ማእዝድንዳ ማችንከረ ሳብካ የም ጉርምሳ። 7 ኮና ጰጨና የንዘን የልድንዳ የንታ ኣመንንታ ዶፈንን መያ ማስካንቴ፥ ካይድንዳ ዎርቀና ዎራ ኖሄካ ጰጭምዴ፥ ዎርቀንዘንካ ስግሶ ቦንችምሳን የንታ ኣመንና ኮትኮግንዳ ጰጭም ዝግዝዴ፥ ኮነረ ጰጭምሳን የንታ ኣመንና የሱስ ክርስቶስ መያ ክት ማድንደትᎺይካ እምምድንደት ጋለትን፥ ቦንቼንምኬ ጎፍስም የካንታ Ꮊብዝዴ። 8 የሱስ ክርስቶሰም ሰዳከትዶቆ ዎራ ክትም ሶልምደቴ፥ ታ ዎራ ክትም ሰዳከትዶቆ ክትካ አመንደቴ፥ ኮና ኩኔ ጋይምዳክንደትኬ ቦንችምሳን ጉርምካ የም ጉርምዝዴ። 9 የንታ አመንከረ የካርዝድንደትም የንታ ሰንፔንታ አቅንተን Ꮊፍተረቴ።
10 ኮካንታ አቅንተንጎካ የካንታ ማድን ዉች እምንተን ቤሪካ ሳብዘንካ ኤሰርሶ ከዝድባብከስ ኡርስት ዝግሰኮ ገቀርት ተይተኬ። 11 ከትከረ Ꮊቃን ክርስቶሰታ አያንና ክት ሳይምስባብዘን የልድን ማጠንኬ ማጠንተረ ቡር Ꮊፈርድን ቦንቻ እሪምሶ ሰችስቴ፥ ከተረ ኮና ሙዳ Ꮊራ ሰጫርኬ Ꮊስግንደካ ማዳናከረ ማለካ ገቀርድ Ꮊቀኬ። 12 ኬታኬና ሳብዘንካ ኤሰርሶ ኬዝድባብ ከስ ፍግዝድ ከት Ꮊቃንደና የካንታዳት ኬታ ይንታ ማተን ማታክንደትም ከትካንታ መያ ማቴ፥ የካንታ ከት ፍክሳንደረ ጭላርንካ ኦይትምሳን አያን ጭልንጎካ ታ ክላ ኬዘን የካንታ ከት ኤስምሳንዳ ኤድ የካንታ ኬዛንደትም መያ ማስኬ፥ ኮም ሪን ክታይንችንከስ ዎራ ሰድንካንታ አንገርደኬ።
ሳብካንታ ፋስምሶ ዶቅ
13 ኮካንታ የንታ ዎክጫምናር ሶቀርሰቶ ኡርስሰቶ ፍክስካንታ ግግምከቴ፥ የንታ ዶቅድንደትግንዳ ዶእከቴ የሱስ ክርስቶስ መያ ማድንድትᎺይካ የᎺብድን ዉች እምንተንታ ቦድማ ማቻንዳ Ꮊድን ጉርም የንታ ዶቃ። 14 ታ ክትምድን ይንች የ ማቻንካንታ ኤና እሪ ኤሳከትዶቆ የᎺቃን ዳቅል አንግርን Ꮊይ ጎርስመቴ። 15 ኬዛር ማቼ የም ኤልስባብ ሳብ ፋስምስባብ ማቻንግንዳ የተረ የንታ ዶቅንትንካ ሙዳ ሳብካንታ ፋስምስባብ ማትከቴ። 16 ኮካንተረ “እታ ፋስምስባብ ማቻንካንታ የተረ ፋስምስባብ ማትከቴ” ጋይምሶ ጻፍምቴ። ሌዊ. 11፡44-45፤ 19፡2።
17 Ꮊየንተረ ባላካንታ ኦስናክሳ ዋልቃ ዋልቀንካንታ ፍክስንግንዳ ፋረድባብ ሳብም “ዎንታ ባቤና” ጋይሰቶ የ ኤልድንዳ ማቼ ኮ ፍጫሙደንዘን ሶች ማትሰቶ ዶቅደቶ ክትም ጳስካ ዶእከቴ። 18 የታ የንታ ባቤንከዘንካ የተያን ዉች መይዳክን ዶቅንትናርንካ የ ቆት ተይምሳንዳ ካይድን ሪ ብረካ አነረ ዎርቀካ ማታክንደትም ኤዝደቴ። 19 የ ቆት ተይምሳንዳ ኦስንዝድን ሪ አነረ ዳቅል ሪካየንደትካ ጭል ቆለን ማችባብ ክርስቶሰታ ቦንችምሳን ማቀስኬ። 20 ክርስቶስ ኤስምሳንዳ ፍጫ ሙደና ፍዝምተርንደታ እሪ ማድንካ ታ በእንታ ስለናር የካንታ መያ ማቴ። 21 የንታ ኣመንኬ Ꮊድን ጉርምና ሳብካ ማድንግንዳ የሱስጎካ ክትም ደእያርንካ አምስባብከኬ ቦንቼም እምስባብ ሳብካ አመንምደቴ።
22 አሜንድባብከስካንታ ቡዳርንካ አጭር ጮጫንዳ ሶልማ የንታ ዶቅተርንግንዳ ዶፈንንካንታ ክትምካ የንታ ሰንፔን ጭልስተቴ፥ ኮካንታ ጮጭ *ጮጭ ጋይድንደትም ዋልቃ ዋልቃ ኤና እር ንከዘን “ጭል” ጋይደኬ። ቦድማ ቡዳርንካ ክክ ክክ ኡርስት ሶልምከቴ። 23 ቃስትምስ የ አጠርምሳንደና ሰንፔካ ማችባብኬ ስለንካ ዛብሶ ዶቅድባብ ሳብታ ቃለንካ ካይዳክን ሱሳርንካ ዳት ካይድን ሱሳርንካ ካዬ፥ 24 ጭል ማጻፍና ጋይድንግንዳ፥
“ዋሀ ቆበርስባብ ሙደና ድራግንዴ፥
ቦንቼነረ ሙዳ ቆቻር ቦና ግንዴ፥
ድረነረ ዎጅዴ፥ ቦነነረ ድንግዴ፥
25 ጮይስታ ቃለና ማቼ
ስለንክንደታ ዳቅሶ ዶቅዴ”።
የካንታ ሳባክምሳንደረ ክላ ኬዘና ኮኔ። ኢሳ. 40፡6-8።

- 1 ጴጥሮስ
- <
- 1
- >

1:16 ሌዊ. 11፡44-45፤ 19፡2።

*1:22 ጮጭ ጋይድንደትም ዋልቃ ዋልቃ ኤና እር ንከዘን “ጭል” ጋይደኬ።

1:25 ኢሳ. 40፡6-8።

© 2025 TWFTW